ทีเอ็มบีเฉือนหนี้เน่าขายบสก.9พันล้าน
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
21 ส.ค. 2554

โพสต์ทูเดย์ — ธนาคารทหารไทยตัวโล่ง ขายหนี้เน่า 9,355 ล้านบาท ลดราคากว่า 60% เสกเอ็นพีแอลหายวับจาก 11.4% เหลือ 9.5% ส่งไม้ต่อให้ บสก. สางหนี้ 
นายบรรยง วิเศษมงคลชัย กรรมการผู้จัดการ บริษัทบริหารสินทรัพย์ กรุงเทพพาณิชย์ (บสก.) เปิดเผยว่า บสก.ได้ลงนามในสัญญาซื้อขายสินทรัพย์ด้อยคุณภาพ (เอ็นพีแอล) ของธนาคารทหารไทยและบริษัทบริหารสินทรัพย์ (บบส.) พญาไท คิดเป็นมูลค่ารวม 9,355.07 ล้านบาท ในราคา 3,000 กว่าล้านบาท หรือราคาส่วนลด 60% โดย บสก. จะชำระเงินเป็นตั๋วสัญญาใช้เงิน (พี/เอ็น) อายุ 7 ปี โดยทยอยจ่ายเงินทุกปีพร้อมอัตราดอกเบี้ยลูกค้ารายใหญ่ชั้นดี (เอ็มแอลอาร์) ลบเล็กน้อย 
ทั้งนี้ บสก. ได้รับซื้อรับโอนเอ็นพีแอลจากธนาคารทหารไทยมูลค่าเกณฑ์สิทธิ 8,428.87 ล้านบาท ลูกหนี้ 187 ราย และรับซื้อรับโอนเอ็นพีแอลจาก บบส.พญาไท มูลหนี้ตามเกณฑ์สิทธิ 926.20 ล้านบาท ลูกหนี้ 135 ราย รวมคิดเป็นมูลค่ารับซื้อ 9,355.07 ล้านบาท ลูกหนี้ 322 ราย โดยส่วนใหญ่เป็นลูกหนี้ในต่างจังหวัด 72% ที่เหลือเป็นลูกหนี้อยู่ในกรุงเทพฯ และปริมณฑล โดย บสก. จะส่งหนังสือแจ้งให้ลูกค้าเพื่อเข้ามาเจรจาปรับโครงสร้างหนี้ 
นายบรรยง กล่าวว่า ในปีนี้ บสก. ตั้งเป้าหมายรับซื้อเอ็นพีเอและเอ็นพีแอลมาบริหาร 1.5 หมื่นล้านบาท แต่ในช่วงไตรมาสแรกสามารถซื้อเอ็นพีแอลจำนวน 1.1 หมื่นล้านบาท ซึ่งคาดว่าทั้งปีนี้จะรับซื้อเอ็นพีแอลมาบริหารไม่ต่ำกว่า 2.5 หมื่นล้านบาท เนื่องจากคาดว่าในช่วงครึ่งปีหลังธนาคารพาณิชย์และบรรษัทบริหารสินทรัพย์ไทย (บสท.) จะมีการขายเอ็นพีแอล ออกมากขึ้น เพื่อความคล่องตัวในการ บริหารงาน 
ทั้งนี้ ปัจจุบัน บสก. มีเอ็นพีแอลอยู่ 2.26 แสนล้านบาท มีสินทรัพย์รอการขาย (เอ็นพีเอ) 38,824 ล้านบาท ซึ่งในช่วงไตรมาสแรก บสก. มีรายได้ 4,813 ล้านบาท ทั้งปีนี้ตั้งเป้ารายได้ 1.2 หมื่นล้านบาท 
นายบุญทักษ์ หวังเจริญ ประธานเจ้าหน้าที่บริหาร ธนาคารทหารไทย กล่าวว่า การขายหนี้ด้อยคุณภาพให้ บสก. ครั้งนี้ จะทำให้เอ็นพีแอลของธนาคารลดลงจาก 11.4% เหลือเพียง 9.5% โดยธนาคารจะมีเงินจากการสำรองหนี้มาเป็นกำไร 200300 ล้านบาท